Diari Oficial de la Generalitat Valenciana


Sumari del DOGV 5917, del 19-12-2008 (2008/14991)

ORDE de 16 de desembre de 2008, de la Conselleria de Benestar Social, per la qual convoca concurs públic per a la concessió d'ajudes per a l'equipament d'empreses creades per jóvens.
--------------------------------------------------------------------------------------------------------------------------------------------------------------------------------------

### Dades del document

Número de DOGV
:   5917

Data del DOGV
:   19-12-2008

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2008/14931


Data del document
:   16-12-2008

Organisme emissor
:   Conselleria de Benestar Social

Tipus de document
:   Ordre

Anàlisi jurídica

 Descriptors 

:   * suport econòmic
    * jove
    * persona física
    * fundació de l'empresa
    * creació d'ocupació
    * professió independent
    * societat mercantil
    * ajuda pública

ORDE de 16 de desembre de 2008, de la Conselleria de Benestar Social, per la qual convoca concurs públic per a la concessió d'ajudes per a l'equipament d'empreses creades per jóvens. [2008/14242]
La Llei de la Generalitat Valenciana 4/1989, de 26 de juny, sobre l'Institut Valencià de la Joventut, li atribuïx, entre altres funcions, la d'afavorir l'autonomia personal i la inserció social de la joventut, incidint especialment en l'àmbit laboral.
L'Institut Valencià de la Joventut en el marc de la política integral de joventut que desenvolupa la Generalitat i amb la finalitat d'ajudar als jóvens valencians en el seu camí cap a l'emancipació, duu a terme diverses mesures i activitats per a fomentar les seues iniciatives empresarials i l'autoocupació, entre les que es troben la concessió d'ajudes per a l'equipament d'empreses creades per jóvens.
En virtut d'això i de conformitat amb les atribucions que em confereixen l'article 28 de la Llei 5/1983, de 30 de desembre, de Govern Valencià, i l'article 47.11 del text refós de la Llei d'Hisenda Pública de la Generalitat Valenciana, aprovat per Decret Legislatiu de 26 de juny de 1991, del Consell de la Generalitat Valenciana,
ORDENE
Primer
Es convoca concurs públic per a la concessió d'ajudes per a l'equipament d'empreses creades per jóvens, i s'aproven les bases per les quals es regirà, que s'inclouen com a annex I, i el model de sol·licitud que figura en l'annex II a la present ordre.
Segon
L'eficàcia de la present convocatòria d'ajudes queda condicionada a l'existència, en el pressupost de l'Institut València de la Joventut per a l'any 2009 de crèdit adequat i suficient per a atendre les ajudes previstes en la mateixa. A este efecte, una vegada aprovats els pressupostos de l'exercici 2009, es publicarà en el Diari Oficial de la Comunitat Valenciana una resolució del director general de l'Institut Valencià de la Joventut en què es determine la línia pressupostària i la quantia global màxima que servisca de suport a les ajudes que es convoquen.
DISPOSICIÓ ADDICIONAL
Única
Les ajudes concedides mitjançant esta ordre no s'han de notificar a la Comissió Europea, ja que no reuneixen tots els requisits de l'apartat 1 de l'article 87 del Tractat de la CE, atés que s'acullen al règim mínimis i que, pel seu import, no suposen un falsejament de la competència que afecte els intercanvis comercials entre els estats membres.
DISPOSICIONS FINALS
Primera
Es faculta el director general de l'Institut Valencià de la Joventut per a dictar totes les instruccions i totes les resolucions que calguen per al desplegament i l'execució del que preveu la present ordre.
Segona
La present ordre entrarà en vigor l'endemà de la seua publicació en el Diari Oficial de la Comunitat Valenciana.
Tercera
Contra la present convocatòria, que posa fi a la via administrativa, es podrà interposar recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptadors a partir de l'endemà de la seua publicació en el Diari Oficial de la Comunitat Valenciana, d'acord amb el que estableix la Llei 29/1998, de 13 de juliol, Reguladora de la Jurisdicció Contenciosa Administrativa.
Potestativament, s'hi podrà interposar recurs de reposició, davant del conseller de Benestar Social, en el termini d'un mes comptador a partir de l'endemà de la publicació de la present ordre, d'acord amb el que preveu la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
València, 16 de desembre de 2008
El conseller de Benestar Social
i vicepresident tercer del Consell
Juan Gabriel Cotino Ferrer
ANNEX I
Bases de la convocatòria
Primera. Objecte de les ajudes
L'objecte d'estes ajudes és el finançament parcial de l'equipament d'empreses promogudes per jóvens, que complisquen els requisits que preveu la base cinquena de la present ordre.
Segona. Actuacions subvencionables
Seran subvencionables, a través del programa d'ajudes que la present ordre convoca, les despeses d'inversió per a equipament de les empreses creades per jóvens.
Es consideraran despeses d'inversió en equip les despeses necessàries per a poder posar l'empresa o l'activitat en plena producció que siguen específiques per a l'exercici de l'activitat. Principalment, són les despeses considerades com a actiu fix de caràcter material, com ara la compra d'una nau o local, la compra d'un terreny, l'adequació i reforma d'un local, el mobiliari, els rètols, els equips d'oficina i informàtics, la maquinària, les instal·lacions de llum, d'aigua, de gas i de telèfon, els estris i ferramentes, etc.
Quan es tracte d'automòbils turisme de cilindrada inferior a 1.600 cc amb motor de gasolina, automòbils turisme de cilindrada inferior a 2.000 cc amb motor dièsel, i els seus remolcs, ciclomotors i motocicletes, es considerarà com a inversió subvencionable el cinquanta per cent de l'import d'adquisició segons factura reglamentària.
Tercera. Exclusions
Queden expressament exclosos d'estes ajudes els conceptes següents:
a) L'impost sobre el valor afegit (IVA) satisfet per l'adquisició de béns o de serveis, amb independència del règim fiscal a què estiguen sotmesos.
b) Les despeses en cursos de formació i estudis.
c) Les despeses originades per depòsits o fiances de qualsevol mena (fiances en metàl·lic per la celebració de contractes de lloguer, avals, etc.).
d) Les partides d'actiu circulants o els dèficits d'explotació. Estes partides es refereixen a despeses corrents (mensuals, bimensuals, semestrals, etc.) en les quals s'incorre a partir del moment en què el negoci entre en funcionament i que no comporten l'adquisició de béns d'equip durador, com ara la compra de matèries primeres, mercaderies i béns d'equip destinats al seu arrendament, els salaris, el pagament d'impostos de caràcter periòdic, els lloguers, els hosting i les quotes de manteniment del domini, les quotes de consum en telecomunicacions, etc.
e) Les despeses de traspàs de negocis, llevat de les despeses d'equipament incloses en el traspàs, sempre que estiguen degudament desglossades i quantificades; en este cas es consideraran subvencionables com a despeses d'inversió per a equipament.
f) La compra d'immobles que no estiguen destinats íntegrament a l'objecte social de l'empresa.
g) Els interessos financers corresponents al finançament alié de qualsevol de les inversions o de les despeses objecte d'estes ajudes.
h) Les despeses de constitució de formes jurídiques, permisos administratius, registre de marques i patents, cànon de franquícia, i també la llicència d'obertura de local (inclòs el cost del possible projecte exigit per a obtindre la dita llicència) i la publicitat de llançament.
i) Les aportacions de capital social, siguen les dineràries com les no dineràries.
j) Els automòbils turisme de cilindrada superior a 1.600 cc amb motor de gasolina, els automòbils turisme de cilindrada superior a 2.000 cc amb motor dièsel i els denominats vehicles tot terreny o tipus «jeep».
Quarta. Quantia de l'ajuda
Les ajudes podran abastar com a màxim el trenta per cent de la inversió total subvencionable i, en cap cas, l'ajuda per a equipament d'empreses promogudes per jóvens, no podrà superar els 18.000 euros, tot tenint en compte el crèdit disponible que, en cas de ser insuficient, es podrà prorratejar entre tots els beneficiaris de les ajudes.
Cinquena. Beneficiaris
1. Podran sol·licitar les ajudes les societats mercantils i assimilades, els empresaris individuals, o les persones físiques que formen part d'una societat civil o d'una comunitat de béns que complisquen els requisits següents:
a) Estar constituïdes per jóvens, l'edat de les quals oscil·le entre els 16 i els 35 anys en la data de constitució de l'empresa i que posseïsquen el 100% del capital. Posat que els socis actuals diferisquen dels fundadors, hauran de complir els mateixos requisits que s'exigeixen per als fundadors.
b) Estar domiciliades i exercir les principals activitats a l'àmbit territorial de la Comunitat Valenciana.
c) Estar constituïdes entre l'1 de gener de 2008 i el 31 de desembre de 2008, ambdós inclosos, siga com a empresari individual, societat civil o comunitat de béns, siga com a societat mercantil o assimilada. A tal efecte, es considerarà data de constitució:
- En el cas d'empresari individual, comunitats de béns o societats civils, la data de començament d'activitats que figure en la declaració censal d'alta; informació que l'IVAJ sol·licitarà d'ofici a l'Agència Estatal de l'administració Tributària, sempre que les persones sol·licitants ho hagen autoritzat expressament.
- En el cas de societats mercantils o assimilades, la d'inscripció de l'escriptura de constitució en el registre corresponent.
d) Que la inversió total degudament acreditada per a l'equipament de l'empresa haja sigut igual o superior a 12.000 euros.
L'incompliment del que disposa este apartat determinarà la denegació de la sol·licitud formulada.
2. No podran ser beneficiàries de les ajudes regulades en la present convocatòria les empreses següents:
- Les que hagueren cessat o cessen la seua activitat.
- En el cas d'empresari individual, comunitats de béns o societats civils, les que hagueren iniciat les seues activitats econòmiques abans de l'1 de gener de 2008.
- Aquelles en què algun dels socis/comuners haguera resultat beneficiari d'estes ajudes, siga individualment siga formant part d'una empresa, a l'empara de convocatòries anteriors.
- Aquelles en què la inversió total i degudament acreditada per a l'equipament de l'empresa no arribe als 12.000 euros.
- Aquelles que hagen incorregut en alguna de les prohibicions per a obtindre la condició de beneficiari de les subvencions que preveu l'article 13 de la Llei 38/2003, de 17 de novembre, General de Subvencions.
- Les que no complisquen els requisits que recull la present convocatòria.
3. Per sotmetre's al règim de mínimis, regulat en el Reglament 1998/2006, de 15 de desembre de 2006, de la Comissió, relatiu a l'aplicació dels articles 87 i 88 del Tractat de la CE a les ajudes de mínimis (DOCE de 28 de desembre de 2006), queden així mateix excloses de les presents ajudes les empreses dels sectors següents:
- Pesca i aqüicultura, segons es contemplen en el Reglament (CE) núm. 104/2000.
- Producció primària dels productes agrícoles que figuren en la llista de l'annex I del Tractat.
- Activitats relacionades amb l'exportació a tercers països o a estats membres quan l'ajuda estiga vinculada a la creació i al funcionament d'una xarxa de distribució o a altres despeses d'explotació vinculades a l'activitat d'exportació.
- Carbó, segons la definició del Reglament (CE) núm. 1407/2002.
- Les ajudes per a l'adquisició de vehicles de transport de mercaderies per carretera, concedides a empreses que realitzen, per compte d'altri, operacions de transport de mercaderies per carretera.
- Queden igualment excloses les empreses en crisi.
Sisena. Sol·licituds i termini
1. La sol·licitud s'emplenarà en el model que figura en l'annex II. El model normalitzat de sol·licitud estarà també a disposició de qui el sol·licite a les seus de l'IVAJ d'Alacant (Rambla de Méndez Núñez, 41, Torre de la Generalitat Valenciana, 03820), de Castelló (carrer dels Orfebres Santalínea, 2, 12499) i de València (carrer de l'Hospital, 11, 46610), o bé s'hi podrà accedir a través del web de l'IVAJ (adreça: www.ivaj.es).
2. La sol·licitud, signada per la persona o persones que representen l'empresa, haurà de dur, adjunta, la documentació que tot seguit s'indica i es tindrà en compte que la comprovació de l'existència de dades que no s'ajusten a la realitat, tant en la sol·licitud com en la documentació aportada, podrà comportar la denegació de la subvenció sol·licitada, sense perjuí de les responsabilitats que se'n pogueren derivar.
A) Documentació que han de presentar totes les entitats sol·licitants:
1. Memòria de desenvolupament del negoci d'acord amb el model normalitzat, que estarà a disposició de qui el sol·licite a les seus de l'IVAJ d'Alacant (Rambla de Méndez Núñez, 41, Torre de la Generalitat Valenciana, 03901), de Castelló (carrer dels Orfebres Santalínea, 12, 12841) i de València (carrer de l'Hospital, 11, 46981), o bé s'hi podrà accedir a través del web de l'IVAJ (adreça: www.ivaj.es)
2. Declaració responsable d'altres subvencions sol·licitades i/o concedides, que s'inclou en el model de sol·licitud.
3. Declaració sobre totes les ajudes públiques que tinguen concedides o sol·licitades per a esta mateixa acció, i també sobre les ajudes de mínimis rebudes durant els dos exercicis fiscals anteriors i durant l'exercici fiscal en curs, que s'inclou en el model de sol·licitud.
4. Declaració responsable sobre altres ajudes de l'Estat rebudes per als mateixos costos subvencionables, que s'inclou en el model de sol·licitud
5. DNI/NIE o qualsevol altre document que acredite la identitat dels socis/comuners fundadors de l'empresa.
6. DNI/NIE o qualsevol altre document que acredite la identitat dels socis/comuners actuals de l'empresa.
7. DNI/NIE qualsevol altre document que acredite la identitat del/s representant/s de l'empresa.
8. Contractes dels treballadors de l'empresa, si n'hi haguessen, acompanyats de l'últim butlletí de cotització a la Seguretat Social (TC2) de cada contracte.
9. Certificat de minusvalidesa expedit per l'organisme oficial competent, d'acord amb el que preveu la normativa vigent, tant en el cas del/s promotor/s com en el cas que existisquen contractes de jóvens amb alguna minusvalidesa física, psíquica o sensorial.
10. Factures reglamentàries d'acord amb la normativa vigent, o altres documents de valor probatori equivalent amb validesa en el tràfic jurídic mercantil o amb eficàcia administrativa, en els termes establits reglamentàriament, acreditatius de les despeses efectuades fins a la data de finalització del termini de presentació de sol·licituds, per l'import total del projecte presentat. Les dites factures o justificants de despeses s'hauran de presentar de forma ordenada, i hauran d'anar numerats. Així mateix, s'haurà d'emplenar el quadre resum que s'inclou en el model de sol·licitud.
No es tindran en compte les despeses reflectides en la sol·licitud que no estiguen acreditades documentalment mitjançant les corresponents factures o justificants de despesa, ni aquelles factures o justificants de despesa que no estiguen detallats en el quadre resum que s'inclou en el model de sol·licitud.
11. En el supòsit d'adquisició de béns immobles, a més dels justificants assenyalats en el punt 10 d'esta base, certificat d'un taxador independent degudament acreditat i inscrit en el corresponent registre oficial, relatiu a l'immoble adquirit per a l'activitat empresarial i per al qual es sol·licita l'ajuda.
12. Contracte d'arrendament financer amb opció de compra o de renovació, acompanyat de les factures corresponents, si escau.
13. Tarjeta d'Inspecció Tècnica del Vehicle, si escau.
14. Fitxa de dades bancàries a nom de l'empresa sol·licitant, emplenada per l'entitat bancària en què es sol·licite l'ingrés de la subvenció.
15. Declaració responsable del compliment de la normativa sobre integració laboral de persones amb discapacitat o, si escau, de l'exempció de l'obligació, que s'inclou en el model de sol·licitud. Tot això de conformitat amb el que disposa l'article 7 de la Llei 11/2003, de 10 d'abril, de la Generalitat, sobre l'Estatut de les Persones amb Discapacitat, que s'inclou en el model de sol·licitud.
16. Posat cas que l'entitat sol·licitant de l'ajuda vulga beneficiar-se de la possibilitat que preveu la base novena, punt 2, d'acord amb el que estableix l'article 8 de la Llei 11/2003, de 10 d'abril, de la Generalitat, sobre l'Estatut de les Persones amb Discapacitat, fotocòpia confrontada dels contractes dels treballadors amb discapacitat i dels respectius certificats de minusvalidesa expedits per l'organisme oficial competent, d'acord amb el que preveu la normativa vigent, juntament amb els corresponents models dels impresos justificatius de les cotitzacions a la Seguretat Social i de les retencions de l'IRPF a l'Agència Estatal d'Administració Tributària.
17. Declaració responsable de no estar subjecte a les prohibicions per a obtindre la condició de beneficiari de les subvencions regulades en la present convocatòria, previstes en l'article 13 de la Llei 38/2003. de 17 de novembre, General de Subvencions, que s'inclou en el model de sol·licitud.
18. Si escau, autorització expressa -que figura en l'apartat C del formulari de sol·licitud- perquè l'IVAJ sol·licite d'ofici a l'Agència Estatal d'Administració Tributària i a la Conselleria d'Economia, Hisenda i Ocupació, la informació fiscal corresponent a l'impost d'activitats econòmiques, i també la certificació de trobar-se al corrent amb les obligacions tributàries davant de l'Agència Estatal d'Administració Tributària i davant de la Hisenda Valenciana.
B) Documentació addicional que han de presentar els empresaris individuals:
1. Posat que s'actue a través d'un o més representants, acreditació de la representació que es té, per qualsevol mitjà vàlid en dret.
C) Documentació addicional que han de presentar les societats civils o les comunitats de béns:
1. Contracte de comunitat de béns o contracte de societat civil.
2. Targeta d'Identificació Fiscal.
3. Escriptura de constitució, i de modificació, si escau.
4. Estatuts de l'empresa, si escau.
5. En cas de comunitats de béns, declaració responsable en què consten els compromisos d'execució assumits per cada comuner i també el percentatge de la subvenció que s'ha d'aplicar per cada un d'ells, d'acord amb allò que disposa l'article 11 de la Llei 38/2003, de 17 de novembre, General de Subvencions, que s'inclou en el model de sol·licitud.
6. Poder validat del/s representant/s de l'empresa o, si escau, autorització de la resta de socis/comuners a qui presenta la sol·licitud per participar en la present convocatòria d'ajudes.
D) Documentació addicional que han de presentar les societats mercantils i assimilades:
1. Targeta d'identificació fiscal.
2. Escriptura de constitució de l'empresa i de modificació si n'hi havia, ambdues degudament inscrites en el registre corresponent, si escau.
3. Estatuts vigents registrats en el registre corresponent.
4. Poder actual del/s representant/s de l'empresa inscrit, si escau, en el Registre Mercantil o el registre corresponent.
5. En el cas de societats anònimes i si n'és exigible la presentació, la memòria auditada preceptiva o, si escau, el balanç abreujat, de conformitat amb el que disposen els articles 203 i 181 del Reial Decret Legislatiu 1564/1989, de 22 de desembre, pel qual s'aprova el text refós de la Llei de Societats Anònimes.
Tota la documentació sol·licitada en els apartats anteriors que no siga original haurà de ser confrontada. En cas contrari, es considerarà que no s'hi ha adjuntat la documentació exigida en el present apartat i es procedirà a requerir-ne la presentació, en original o fotocòpia confrontada, d'acord amb el que preveu el punt 3, de la base setena.
3. Les dades que no s'acrediten mitjançant l'aportació de la documentació que estableixen els paràgrafs 8 i 9 de l'apartat A del punt 2 d'esta base, i també les dades que no es reflectisquen en la memòria explicativa de l'activitat empresarial, no podran ser tingudes en compte a l'efecte de la seua valoració.
4. Les sol·licituds i la resta de documentació que haja d'aportar-se en els diferents tràmits del procediment de concessió de les ajudes podran presentar-se al Registre de l'Institut Valencià de la Joventut (carrer de l'Hospital, 11, València, 46154), al de les unitats territorials d'Alacant (Rambla de Méndez Núñez, 41, Torre de la Generalitat Valenciana, 03682) i de Castelló (carrer dels Orfebres Santalínea, 2, 12843); o en qualsevol dels llocs que preveu l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
En cas d'enviament per correu certificat, la presentació de la documentació a l'oficina de correus corresponent s'haurà de fer d'acord amb el que disposa l'article 31 del Reial Decret 1829/1999, de 3 de desembre, en sobre obert, per tal que l'exemplar destinat a l'IVAJ siga datat i segellat abans de ser certificat. Posat cas que la sol·licitud no estiga datada i segellada per l'oficina de correus corresponent, es considerarà data vàlida de presentació aquella en què tinga entrada al Registre de l'Institut Valencià de la Joventut.
5. El termini de presentació de sol·licituds serà de quinze dies hàbils comptadors des de l'endemà del dia en què tinga lloc la publicació de la present ordre en el Diari Oficial de la Comunitat Valenciana. L'incompliment del termini determinarà la inadmissió de la sol·licitud i la consegüent denegació de l'ajuda sol·licitada.
Setena. Tramitació
1. El procediment de concessió de les ajudes es tramitarà en règim de concurrència competitiva.
2. La instrucció del procediment correspondrà al Servei de Gestió i Planificació de Programes de l'Institut Valencià de la Joventut, que podrà demanar al sol·licitant l'aportació addicional de tots els documents o les dades aclaridores que es consideren necessaris per a l'examen de la sol·licitud presentada.
3. Si la sol·licitud no reuneix els requisits exigits o no hi duu, adjunta, la documentació necessària per a verificar el compliment dels requisits essencials per a participar en la present convocatòria, es notificarà al sol·licitant perquè, de conformitat amb el que disposa l'article 71 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, en el termini de deu dies comptadors a partir de l'endemà de la recepció de la notificació, n'esmene la falta o hi adjunte els documents preceptius, tot indicant-li que, si no ho fera en el termini previst, es considerarà que ha desistit de la seua petició, després de la resolució del director general de l'Institut Valencià de la Joventut que prèviament s'haurà de dictar en els termes que preveu l'article 42 de la susdita Llei.
Huitena. Comissió Avaluadora
1. Per a l'estudi i valoració de les sol·licituds acollides a la present ordre es constituirà una Comissió Avaluadora formada per cinc persones nomenades pel director general de l'IVAJ entre el personal al servei de l'Institut.
La resolució per la qual es determine la composició nominal de la Comissió Avaluadora es publicarà en el Diari Oficial de la Comunitat Valenciana.
2. El funcionament de la Comissió Avaluadora s'ajustarà a les normes que contenen els articles del 22 al 27 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
3. Per tal de facilitar l'anàlisi de les sol·licituds presentades, la Comissió Avaluadora podrà demanar als sol·licitants la informació addicional que considere necessària. L'avaluació tecnicoeconòmica de les sol·licituds podrà ser objecte d'assessorament extern.
4. Examinades i valorades les sol·licituds dels participants que reunisquen els requisits que exigeix la present ordre, la Comissió Avaluadora podrà fixar una puntuació mínima a partir de la qual s'obtindrà l'ajuda.
5. Amb anterioritat a dictar-se la proposta de resolució i quan la quantia de l'ajuda supere els 1.803,04 euros, els interessats hauran d'aportar, en el termini màxim de deu dies comptats des del següent a aquell en què se'ls notifique el requeriment, certificats acreditatius de trobar-se l'empresa al corrent en les obligacions tributàries i enfront de la Seguretat Social, de conformitat amb el que establix l'Orde de 30 de maig de 1996, de la Conselleria d'Economia i Hisenda (DOGV núm. 2.775 de 21.06.96) i la forma en què establix el Reial Decret 1098/2001, de 12 d'octubre, pel que s'aprova el Reglament general de la Llei de Contractes de les Administracions Públiques (BOE núm. 257 de 26.10.01). L'incompliment d'esta obligació serà motiu de denegació de l'ajuda sol·licitada.
L'IVAJ sol·licitarà d'ofici a l'Agència Estatal d'Administració Tributària i a la Conselleria d'Economia, Hisenda i Ocupació -sempre que els participants en la present convocatòria hagen donat la seua conformitat expressa- la informació fiscal necessària per a comprovar que es troben al corrent en les obligacions tributari front aquelles.
En el cas de societats civils i comunitats de béns es requerirà, a més de la certificació referida a l'entitat, certificació de cada un dels membres integrants de la societat o agrupació, excepte per al certificat de la Hisenda Valenciana, i en este cas bastarà la presentació del de l'entitat.
6. L'IVAJ sol·licitarà d'ofici a l'Agència Estatal d'Administració Tributària -sempre que els participants en la present convocatòria hagen donat la seua conformitat expressa- la informació relativa a la Declaració Censal, necessària per a comprovar que les empreses no han cessat en la seua activitat. Aquells participants que no hagen prestat la seua conformitat expressa hauran d'aportar la dita informació en el termini màxim de deu dies comptats des del següent a aquell en què se'ls notifique el requeriment.
7. La Comissió Avaluadora elevarà, al director general de l'IVAJ, una proposta de resolució que contindrà una relació dels sol·licitants per als quals es proposa la concessió de subvenció i la seua quantia, i també d'aquells per als qui es proposa la denegació de la subvenció sol·licitada, i haurà d'especificar en les conclusions una valoració dels criteris emprats en tal distribució, d'acord amb el que preveu la base novena de la present ordre.
Novena. Criteris de valoració
1. El criteri bàsic de concessió serà la viabilitat econòmica, financera, comercial i organitzativa del projecte, que es valorarà de la manera següent:
a. Condicions dels promotors i inversió: fins a un màxim de 18 punts. En este apartat es valoraran el perfil professional dels socis (la formació i l'experiència prèvia), la proporció de capital social que posseeixen els jóvens, i l'especificitat dels actius i dels equips per al propòsit del negoci.
b. Àrea d'interés social: fins a un màxim de 25 punts. Es valoraran els apartats següents:
- Condició de minusvalidesa física, psíquica o sensorial del promotor, sempre que dispose del certificat de minusvalidesa expedit per l'organisme oficial competent d'acord amb el que preveu la normativa vigent.
- La quantitat i la qualitat de l'ocupació generada.
- La contractació de jóvens menors de 35 anys amb minusvalidesa física, psíquica o sensorial que disposen del certificat de minusvalidesa expedit per l'organisme oficial competent, d'acord amb el que preveu la normativa vigent.
- La contractació de jóvens menors de 35 anys.
- Que l'activitat promoguda siga d'interés social per prestar serveis que contribuïsquen a la igualtat d'oportunitats, a la millora del medi ambient, a la innovació tecnològica o organitzativa, a l'educació i a la formació, o a la millora de cooperació entre empreses.
c. Viabilitat econòmica: fins a un màxim de 17 punts. En este apartat es valoraran l'anàlisi de mercat, l'anàlisi interna, els avantatges competitius i l'anàlisi d'objectius realitzat en el pla explícit de desenvolupament del negoci.
d. Viabilitat organitzativa: fins a un màxim de 20 punts. En este apartat es valoraran la política de recursos humans, les polítiques d'abastiment, la producció i la distribució, i la política comercial
e. Viabilitat financera: fins a un màxim de 20 punts. En este apartat es valoraran els comptes financers i la necessitat de finançament públic del sol·licitant.
2. En cas d'empat entre diverses sol·licituds, correspondrà 1 punt més a l'entitat sol·licitant que acredite ocupar un percentatge de treballadors amb discapacitat superior respecte de la plantilla de l'empresa abans de la publicació de la present orde, sempre que s'haja acreditat tal circumstància mitjançant l'aportació de la documentació referida en la base sisena, punt 2 A), apartat 16. Este mecanisme s'aplicarà una sola vegada per sol·licitud.
Desena. Resolució
1. El director general de l'Institut Valencià de la Joventut, a la vista de la proposta de la Comissió Avaluadora, resoldrà sobre les sol·licituds d'ajudes presentades a l'empara del que disposa la present ordre. La denegació de l'ajuda haurà de ser motivada i les raons es faran constar en la resolució, i en tot cas en el procediment hauran de quedar acreditats els fonaments de la resolució que s'adopte.
2. El termini màxim de resolució i de notificació serà de sis mesos comptadors a partir de l'endemà del dia en què acabe el termini de presentació de sol·licituds. Si, transcorregut el dit termini, no s'haguera dictat resolució expressa, les sol·licituds presentades es podran considerar desestimades, de conformitat amb el que disposa l'article 55 de la Llei 9/2001, de 27 de desembre, de Mesures Fiscals, de Gestió Administrativa i Financera, i d'Organització de la Generalitat Valenciana. Tot açò sense perjuí de l'obligació de resoldre i de notificar que estableix l'article 42.1 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
3. La resolució de la convocatòria es publicarà en el Diari Oficial de la Comunitat Valenciana, en els termes que preveu l'article 18.1 de la Llei 38/2003, de 17 de novembre, General de Subvencions.
Onzena. Obligacions dels beneficiaris
Són obligacions dels beneficiaris:
a) Realitzar l'activitat o adoptar el comportament que fonamenta la concessió de la subvenció.
b) Complir la resolució administrativa de concessió, d'acord amb els propis termes.
c) Acreditar davant de l'Institut Valencià de la Joventut la realització de l'activitat i el compliment dels requisits i les condicions que determinen la concessió o el gaudi de l'ajuda, en la forma que estableix la present ordre.
d) Comunicar a l'Institut Valencià de la Joventut la sol·licitud i la concessió d'ajudes, per a la mateixa finalitat, per part d'altres administracions o organismes públics o privats, tant nacionals com internacionals.
e) Col·laborar amb l'Institut Valencià de la Joventut durant els tres anys següents al de la concessió de l'ajuda (període de consolidació de l'empresa), mitjançant l'emplenament anual d'un qüestionari sobre el seguiment del negoci.
f) Sotmetre's a les actuacions de control financer que corresponen a la Intervenció General, quant a les subvencions i ajudes concedides.
g) Donar l'adequada publicitat del caràcter públic del finançament de l'activitat que fonamenta la concessió de la subvenció.
h) Complir totes les obligacions que es preveuen per al règim de subvencions i ajudes públiques, que siguen aplicables a esta ordre, de conformitat amb el que disposen la Llei 38/2003, de 17 de novembre, General de Subvencions, el text refós de la Llei d'Hisenda Pública de la Generalitat Valenciana, aprovat pel Decret Legislatiu de 26 de juny de 1991, del Consell de la Generalitat Valenciana, i la resta de legislació concordant i d'aplicació.
Dotzena. Revocació de la subvenció
1. Tota alteració de les condicions tingudes en compte per a la concessió de l'ajuda i, en tot cas, l'obtenció concurrent de subvencions o ajudes atorgades per altres administracions públiques o ens públics o privats, tant nacionals com internacionals, podrà donar lloc a la modificació de la resolució de concessió.
2. L'incompliment per part del beneficiari dels requisits i les condicions que van donar lloc a l'atorgament de l'ajuda, i també la no presentació de la documentació que assenyala la base octava de la present ordre en el termini establit a l'efecte, donarà lloc al corresponent procediment de revocació de l'ajuda concedida. En la tramitació del procediment es garantirà, en tot cas, el dret de l'interessat a l'audiència.
Tretzena. Reintegrament de les quantitats obtingudes
1. L'import de les subvencions regulades en estes bases en cap cas no podrà ser de tal quantia que, aïlladament o en concurrència amb subvencions o ajudes d'altres administracions públiques o d'altres ens públics o privats, tant nacionals com internacionals, supere el cost de l'activitat que durà a terme el beneficiari.
Si això passa, quan l'ajuda principal siga l'atorgada per la Generalitat Valenciana, procedirà el reintegrament de l'excés obtingut sobre el cost de l'activitat duta a terme.
2. Així mateix, correspondrà el reintegrament de les quantitats percebudes i l'exigència de l'interés de demora des del moment del pagament de la subvenció, d'acord amb el procediment instruït a l'efecte, en què es garantirà el dret de l'interessat a l'audiència, en els casos que preveu l'article 37 de la Llei 38/2003, de 17 de novembre, General de Subvencions.
Catorzena. Clàusula mínimis
Les ajudes concedides mitjançant esta orde estan acollides al règim de mínimis que estableix el Reglament CE 1998/2006, de la Comissió, de 15 de desembre de 2006 (DOUE núm. L 379 de 28 de desembre de 2006), relatiu a l'aplicació dels articles 87 i 88 del Tractat CE a les ajudes de mínimis.
En cap cas estes ajudes no podran superar l'import màxim total per beneficiari de 200.000 €, durant un període de tres exercicis fiscals, ni individualment ni com resultat de l'acumulació amb altres ajudes de mínimis concedides al mateix beneficiari, de conformitat amb el que estableix el Reglament (CE) núm. 1998/2006 de la Comissió.
Sense perjuí d'això, serà possible l'acumulació d'un altre tipus d'ajudes per a la mateixa acció subvencionada, excepte si tal acumulació conduïra a una intensitat de l'ajuda superior a l'establida per a les circumstàncies concretes de cada cas en un reglament d'exempció per categories o en una decisió adoptada per la Comissió.
Quinzena . Acceptació de les bases
La participació en la present convocatòria implica l'acceptació de les bases que la regulen.
Setzena. Impugnació de les bases
Contra les bases de la present convocatòria es podrà interposar recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptadors a partir de l'endemà de la seua publicació en el Diari Oficial de la Comunitat Valenciana, d'acord amb el que disposa l'article 46 de la Llei 29/1998, de 13 de juliol, Reguladora de la Jurisdicció Contenciosa Administrativa. Tot això sense perjuí que s'hi interpose qualsevol altre recurs que es considere oportú.